寓居小庵纔袤丈戲作
作者：陸游
朝代：宋

paragraphs: 早衰甚畏寒，颼颼壓空館。
登閣望東庵，亭亭長一繖。
欣然願暫寓，竹底門可欵。
外看磔蝟毛，仰視覆鵠卵。
席纔置錐地，牖若窺天管。
瓦爐香不去，菅寢衾易暖。
頗疑漁庵結，又類土室窽。
家具止囊衣，弛擔著亦滿。
客來勿嗤陋，老我善用短。
猶能設胡床，相喚共茗椀。